**משה אראל סג"ל** (נולד ב-14 בספטמבר 1970) הוא עיתונאי, סאטיריקן, בעל טור, איש תקשורת, שדרן רדיו, פובליציסט ומוזיקאי ישראלי.

ראשית חייו
----------

סג"ל נולד בירושלים למשפחה דתית-לאומית. הוריו הם עורכי הדין נחמה וזלמן סג"ל. דודניו הם האחים ישראל סגל והרב דן סגל.

למד בתיכון הימלפרב ובתיכון הרטמן. בגיל 14 הוריו התגרשו, וכחלק ממרד נעורים הפך סג"ל לפעיל שמאל ויצא בשאלה. אחרי רצח יצחק רבין ומה שסג"ל ראה כעוינות ציבורית נגד "הכיפות הסרוגות", חזר לשורות הימין ובעקבות פציעתו הקשה של אביו בתאונת דרכים החל סג"ל בתהליך חזרה בתשובה, שהתחזק עוד יותר בעקבות תוכנית ההתנתקות ומות אביו. בעקבות הפינוי בעמונה החל סג"ל לחבוש כיפה לראשו.

ב-1988 התגייס לצה"ל, ושירת כלוחם בחטיבת גולני. לאחר מכן שירת כמדריך בגדוד 17 ולבסוף שירת במרפאת בה"ד 3. לאחר שירותו הצבאי עבד כמאבטח ברובע המוסלמי בירושלים, ובתקופה מסוימת בשירותי הובלות בניו יורק.
סיים לימודי קולנוע ב"קמרה אובסקורה".

קריירה עיתונאית
---------------

### עיתונות כתובה

בשנות ה-90 של המאה ה-20 התפרסם סג"ל בזכות טורו ההומוריסטי "אופנת סג"ל". בתחילה עסקו הטורים שלו בעיקר בספורט (בפרט בבית"ר ירושלים שאותה אוהד סג"ל), אך עם הזמן החל לעסוק גם באגדות אורבניות וסיפורי מעשיות הומוריסטיים. טורים אחרים עסקו גם בענייני פוליטיקה ודת.

משנת 1999 כתב סג"ל טור הומוריסטי בעיתון "מעריב". לעיתים התנצח עם כתבים אחרים בעיתון ועם קוראיו על ההומור שלו ואופן הבעת דעותיו. הטור ב"מעריב" עסק באגדות אורבניות. בשנת 2008 עבר לפרסם את הטור ב"מקור ראשון". לטענתו, "מעריב" לא אפשר לו לכתוב על דעותיו הפוליטיות.

סג"ל חזר לכתוב טור שבועי במוסף "סופשבוע" של "מעריב" באוגוסט 2009. ב-2011 עבר הטור ל"מוספשבת" של העיתון ונקרא "סג"ל בדרכים". בכתיבתו נפגש סג"ל עם אנשים שונים ובירר איתם סוגיות פוליטיות שעל הפרק (למשל: הוא ליווה את חברי ארגון "השומר החדש" בלילה של פעילות, ראיין את זוהיר אנדראוס בקשר לאינתיפאדה אפשרית של ערביי ישראל וערך שיחה עם עורך הדין אלדד יניב שהקים את השמאל הלאומי). מאוחר יותר חזר לטור שבועי ב"סופשבוע". בשנת 2012 כתב מספר טורים גם במוסף הספורט של "מעריב". בעשור השני של המאה ה-21 כתב גם טורי פובליציסטיקה במדור הדעות של "מעריב" וטורי פרשנות המופיעים בקונטרס הראשי.

בעקבות המשבר ב"מעריב" ב-2014, שבו העיתון כמעט נסגר ורבים מעובדיו פוטרו, עבר לכתוב באתר האינטרנט "מידה". מאז שנת 2015 לסג"ל היה טור שבועי במוסף "יומן" ב"מקור ראשון". בינואר 2017 עבר לכתוב טורי פרשנות במגזין סופ"ש של אתר "וואלה NEWS". בפברואר 2018 הודיע בשידור שהוא עוזב את האתר על רקע התפוצצות פרשת תיק 4000.

ממרץ 2019 הוא בעל טור ופרשן בעיתון "ישראל היום".

#### אופי כתיבתו

בתחילה עסקו הטורים של סג"ל בעיקר בספורט, אך עם הזמן החל לעסוק גם באגדות אורבניות וסיפורי מעשיות עם פואנטה מצחיקה, שרובם נסובו סביב זימה, פשע, טיפוסים מוזרים ומיוחדים, מפסידנות והווי האשפתות ברובעי העוני והסמטאות של ניו יורק ותל אביב. בעקבות תאונת דרכים בה נפגע אביו, החל לכתוב גם בענייני דת ואמונה, תוך שהוא נוקט בגישה אוהדת למסורת וליהדות ובסופו של דבר חזר בתשובה.

כתיבתו של סג"ל מתאפיינת בהומור, אסוציאטיביות, שימוש באנקדוטות ומשלים, ושימוש במטפורות ודימויים יצירתיים. בעבר השתמש בדימויים רבים מעולם הפוליטיקה והעולם התחתון ולעיתים אף דימויים העוסקים במיניות והפרשות גופניות. מאז שהחל בתהליך של חזרה בתשובה הפחית את השימוש בדימויים אלה. לעיתים קרובות משלב סג"ל בכתיבתו ציטוטים ומובאות של אישים היסטוריים - כולל שירה עברית קלאסית וארון הספרים היהודי. ברבים מהטורים כתב על פרשיות היסטוריות אקסצנטריות ומוזרות מנקודת מבטו הייחודית וקישורן באופן אקטואלי לימינו (בדרך כלל בתור משל).

סג"ל כותב גם טורים פוליטיים אקטואליים בחלק החדשות או במדור הדעות של העיתון. בטוריו הפוליטיים מביע סג"ל דעות ימין לצד כעס על הצביעות והסטנדרטיים הכפולים לתפישתו של השמאל בישראל והתקשורת.

### רדיו וטלוויזיה

סג"ל הגיש תוכנית בשם "סג"ל עצבני" בתחנת הרדיו "רדיו ללא הפסקה" שבה הביע את דעתו על אירועי השעה וניהל שיחות עם מאזינים. משנת 2007 עבר להגיש תוכנית בוקר יחד עם לינוי בר גפן וגל גבאי ב"רדיו 99".

ביוני 2006 הנחה סג"ל את אולפן המונדיאל של "צ'רלטון" בצוותא עם עורך הדין ארי שמאי ואנשי הספורט בוני גינצבורג ואריה מליניאק. שימש כמחליף בתוכנית האקטואליה של בן כספית ועמנואל רוזן ב"רדיו ללא הפסקה".

כמו כן הנחה סג"ל מדי שבוע תוכנית באתר מכון מאיר עם הרב אורי שרקי שעסקה בנושאים העולים מפרשת השבוע.

בשנת 2011 החל להשתתף בפאנל התוכנית "הינשופים" בהנחיית רוגל אלפר בערוץ 8, וכן נבחר לאחד ממגישי "ערב חדש" והצטרף לפאנל התוכנית "שער השבת" של ערוץ הספורט.

בשנת 2014 החל להנחות את תוכנית הטלוויזיה "הפטריוטים" בערוץ 20.

עד 2016 הגיש תוכנית יומית בת-שעתיים בשם "לא סותם ת'פה" ברדיו "גלי ישראל". התוכנית עסקה בענייני אקטואליה ובה שידר לצדו מגיש נוסף, בהם שמעון ריקלין, חיים לוינסון וגלית דיסטל-אטבריאן. בתוכנית ניתנה חשיפה לסיפורים שלא זכו לסיקור בתקשורת המיינסטרים, כגון אלימות ופעולות לא חוקיות של ערבים נגד יהודים, ואפליה של מערכת החוק והמשפט נגד יהודים. התוכנית כללה דיאלוגים בין סג"ל למגיש השני וראיונות עם אנשים בנושאים שעל סדר היום.

באפריל 2016 עבר סג"ל להגיש תוכנית אקטואליה יומית בת-שעה בגלי צה"ל בשעה 11:00 בבוקר, בעלת אופי זהה לתוכנית שהגיש ב"גלי ישראל". בנוסף לאקטואליה כללה התוכנית הומור ועיסוק בנושאי תרבות כמו שירה, מוזיקה ולימוד ערבית מדוברת. את התוכנית הגישו עם סג"ל שמעון ריקלין, גלית דיסטל-אטבריאן, חיים לוינסון, רועי עידן ודוד ורטהיים. תוכניתו הייתה אחת התוכניות הפופולריות בתחנה. שיעור ההאזנה לתוכניתו באמצעים דיגיטליים (מחשבים, טאבלטים ואפליקציית גל"צ לטלפונים חכמים) היה הגבוה ביותר בקרב תוכניות האקטואליה וכפול מזה של תוכניתו של רזי ברקאי. ב-26 בפברואר 2018 הודיע סג"ל בשידור על עזיבת גלי צה"ל, וב-14 במרץ 2018 סיים בה את עבודתו. החל מ-22 באפריל הוא מגיש תוכנית אקטואליה ב-רדיו 103FM שבה הוא מארח אישים פוליטיים.

ב-22 במאי 2017 ראיינו בטעות סג"ל וחיים לוינסון, ששידר עמו באותו יום, מתחזה לנשיא ארצות הברית דונלד טראמפ.

ב-7 בנובמבר 2018 הודיע סג"ל כי הוא עוזב את ערוץ 20.

בינואר 2019 התחיל לשדר תוכנית אקטואליה יומית בערוץ כאן 11 יחד עם קלמן ליבסקינד בשם קלמן וסג"ל.

בפברואר 2020 ניגן ושר עם ינון מגל ושמעון ריקלין את השיר "שבחי ירושלים" בסרטון שבו השתתף גם ראש הממשלה, בנימין נתניהו והועלה בדף הפייסבוק שלו. בעקבות כך הושעה סג"ל על ידי תאגיד "כאן" מהגשת התוכנית בנימוק שעבר על כללי האתיקה של התאגיד האוסרים השתתפות בתעמולת בחירות. בעקבות ההשעיה הודיע קלמן ליבסקינד שלא ישדר ללא עמיתו להגשה. סג"ל הוחזר לשידור לאחר חמישה ימים.

בספטמבר 2020 חזר לערוץ 20. לאחר מעבר הערוץ לאפיק 14, החל להגיש בעכשיו 14 תוכנית יומית בשם "הדו"ח של אראל".

קריירה מוזיקלית
---------------

סג"ל חבר בלהקת העיתונאים "נאג' חמאדי", שבה חברים גם דרור פויר, דרור גלוברמן, אור הלר וטל לזר. באוקטובר 2014 הוציאה הלהקה את הסינגל הראשון "אל תלכי לישון" שהלחין סג"ל למילים של חברי הלהקה. הסינגל הוא חלק מאלבום הבכורה, "להיטי הזהב ששינו את העולם (חלק א')" שיצא לאור שנה לאחר מכן.

חיים אישיים
-----------

בדצמבר 2013 הותקף על ידי פעיל זכויות בעלי החיים גארי יורופסקי. התקיפה עוררה מהומה ודיונים בתקשורת על הטבעונות בישראל, ועל אופן הפעולה של יורופסקי.

בבחירות לרשויות המקומיות בשנת 2013 הוצב במקום התשיעי והסמלי ברשימת "שחר עושים חינוך" למועצת העיר מודיעין. בינואר 2015, לקראת הבחירות לכנסת העשרים הוצע לסג"ל שריון ברשימת הליכוד אך הוא בחר להמשיך בעבודתו העיתונאית.

סג"ל מתגורר במודיעין-מכבים-רעות. נשוי ואב לארבעה. ידוע באהדתו לקבוצת הכדורגל בית"ר ירושלים.

פרסומים
-------

ב-2002 כתב את הספר "מיומנו של פסיכופת" שמאגד סיפורים קצרים, מעשיות זימה ושערוריות.

ניפגש בפרשה - שיחות בין הרב אורי שרקי לאראל סג"ל, הוצאת אורים, תשפ"ב

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **מיומנו של פסיכופת** |
| ויקישיתוף תמונות ומדיה בוויקישיתוף: **אראל סג"ל** |

* אראל סג"ל, ברשת החברתית פייסבוק
* אראל סג"ל, ברשת החברתית אקס (טוויטר)
* אראל סג"ל, במיזם "אישים" לתיעוד היצירה הישראלית
* קטע קול עמוד התוכנית של אראל סג"ל, ברדיו 103 FM
* קטע קול עמוד התוכנית של אראל סג"ל, בגלי צה"ל
* קטע קול תוכניות מוקלטות של "לא סותם תפ'ה" עם אראל סג"ל, רדיו גלי ישראל
* הבלוג של אראל סג"ל באתר nrg מעריב
* הטור של אראל סג"ל באתר nrg מעריב
* אראל סג"ל, באתר ישראל היום
* אראל סגל, שובר שורות: הבלוג של אראל סג"ל, באתר מידה (אתר אינטרנט)
* אראל סגל (1970-), דף שער בספרייה הלאומית
* ארז תדמור ואראל סג"ל, ****נכבה? חרטא****, הוצאת אם תרצו, 2011

### כתבות

* נפגשים בפרשה, אראל סג"ל מראיין את הרב אורי שרקי על פרשת שבוע באתר מכון מאיר
* תגובה לסג"ל על האשמת יצחק רבין ברציחת אנשי האלטלנה, כולל המקור
* עפרה לקס, "עניין אישי" עם אראל סג"ל, באתר ערוץ 7, 23 במרץ 2013
* אראל סג"ל בתוכנית "שעה של אנשים". מגישים: אסף פאסי ואבי קראוס, רדיו גלי ישראל, 10 ביולי 2014.
* אתר למנויים בלבד  נבו זיו, חטיבת אראל, באתר "ידיעות אחרונות", 15 באפריל 2016
* ערוץ 7, אראל סג"ל - כוכב הדיגיטל של גלי צה"ל, באתר ערוץ 7, 19 במאי 2017
* אתר למנויים בלבד  דנה ספקטור, "אם אני מוריד את הכיפה, אני נראה הכי מהשבט הלבן. בלונדיני, עיניים כחולות, מנגן בלהקה. רק בפינוי עמונה, כשראיתי את השמחה לאיד של השמאלנים, נזכרתי איפה הבית האמיתי שלי", באתר "ידיעות אחרונות", 13 ביוני 2018
* דוד ורטהיים‏, "נתניהו הוא שליח השם". סגל וריקלין השתוללו באולפן וואלה, באתר וואלה!‏, 26 ביולי 2018 סרטונים
* ריקי רט, ‏"במקום שהדתיים יכבשו את התקשורת, היא כובשת אותם", בעיתון מקור ראשון, 26 באוגוסט 2018
* ג'קי לוי, "הייתי שר גם עם זנדברג ואחמד טיבי", באתר ישראל היום, 22 בפברואר 2020

הערות שוליים
------------

1. ↑  עליהם: שני פרקליטים דורשים לערוך משפט חוזר לסלומון אבו, מעריב, 27 בפברואר 1981, המשך
2. 1 2 3 4 5  נבו זיו, חטיבת אראל, באתר ynet, 15 באפריל 2016.
3. ↑  אראל סג"ל, ריקושט: לא תאמינו איך ניצל אראל סג"ל מהפיגוע בקו 405, באתר nrg‏, 24 באפריל 2011.
4. ↑  עפרה לקס, "עניין אישי" עם אראל סג"ל, באתר ערוץ 7, 23 במרץ 2013
5. ↑  אני סיכמתי חוזה ומחיר עם ינון בתקופתו כעורך וואלה. ישועה לא אישר.
6. ↑  צפו: אראל סג"ל מתפטר בשידור חי מ'וואלה', באתר "סרוגים", 23 בפברואר 2018
7. ↑  כיכר השבת, איש התקשורת הדתי עובר ל'ישראל היום', באתר כיכר השבת, ‏3 במרץ 2019
8. ↑  אראל סג"ל ליונתן שם אור: "כשתהרוג את ילדיי תעשה את זה בעדינות, שלא יכאב להם!" - ראיון ברדיו ללא הפסקה
9. ↑  ערן סויסה, ב"ק, סגל וקוולר ל"ערב חדש", באתר nrg‏, 20 ביולי 2011.
10. ↑  דוד אברהם, אראל ממפעל הפיס(הקישור אינו פעיל, 3 בפברואר 2023), נענע10, 2 באוגוסט 2011
11. ↑  ערוץ 20 - ד"ר עשהאל לובוצקי בתוכנית הפטריוטים, אראל סג"ל, יוטיוב, 9 בדצמבר 2014
12. ↑  גלעד צוויק, נתוני ההאזנה של גל"צ נחשפים: אראל סג"ל הפופולרי ביותר בפער גדול, באתר מידה, 10 בינואר 2018
13. ↑  אראל סג"ל עוזב את גלי צה"ל - יחזור לשדר ב-103FM, באתר גלובס, 26 בפברואר 2018
14. ↑  עמי פרידמן ורן בוקר, פאדיחה בשידור: אראל סגל ראיין בגל"צ מתחזה טראמפ, באתר ynet, 22 במאי 2017
15. ↑  אלכסנדר כץ, אראל סג"ל עוזב את ערוץ 20; מתקרב לחתימה בתאגיד השידור, באתר אייס, ‏7 בנובמבר 2018
16. ↑  ענת ביין-לובוביץ', ‏לאחר שהצטלם לסרטון עם נתניהו: אראל סג"ל הושעה מתאגיד השידור, באתר גלובס, 13 בפברואר 2020
17. ↑  אמיר לוי, "בושה, אין גבול לצביעות": תגובות סוערות בימין להשעיית אראל סג"ל, באתר מידה, 14 בפברואר 2020
18. ↑  בגלל השעיית אראל סג"ל: קלמן ליבסקינד יחרים את התכנית בתאגיד, באתר ‏מאקו‏, 16 בפברואר 2020
19. ↑  רן בוקר, אחרי ההשעיה: אראל סג"ל ישוב לתוכניתו בתאגיד, באתר ynet, 18 בפברואר 2020
20. ↑  ערוץ 7, ארא"ל סגל חוזר לערוץ 20, באתר ערוץ 7, 30 בספטמבר 2020
21. ↑  גל אוחובסקי, ‏נאג' חמאדי: "שבעים אחוז מהזמן אנחנו רבים", באתר ‏מאקו‏, 7 במרץ 2012
22. ↑  הסינגל "אל תלכי לישון" של נאג' חמאדי
23. ↑  אראל סג"ל, ההתנהגות החייתית של גורו הטבעונות, באתר nrg‏, 8 בדצמבר 2013
24. ↑  דוד אברהם‏, אראל סג"ל VS "המערכת": הגיש תלונה במשטרה נגד יורופסקי על תקיפה, באתר וואלה!‏, 8 בדצמבר 2013; דוד אברהם‏, שי גולדן על תקרית אראל סג"ל: "לא נשדר את הקטע, יורופסקי נהג כמו אידיוט", באתר וואלה!‏, 09 בדצמבר 2013
25. ↑  עמית סגל, ‏אראל סג"ל לנתניהו: לא אצטרף לליכוד, באתר ‏מאקו‏, 23 בינואר 2015

|  |
| --- |
| תוכניות | ישראל הבוקר • האולפן הפתוח • ריקלין ושות • מהדורת החדשות המרכזית של עכשיו 14 • הפטריוטים • שבע • כלכלי בלילה • פָתְחִי את שַׁי |
| סגל | נועם אמיר • עקיבא ביגמן • הלל ביטון רוזן • שרה ב"ק • שי גולדן • בועז גולן • שרון גל • נוה דרומי • יותם זמרי • יערה זרד • מגי טביבי • נתי לנגרמן • ינון מגל • אראל סג"ל • גיל ססובר • איתמר פליישמן • מוטי קסטל • שמעון ריקלין • ליטל שמש • ברוך ידיד • תמיר מורג • דני רופ • אריאל עידן |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007312290305171
* VIAF: 97576346
* WorldCat (עם VIAF): 97576346

 |